Diari Oficial de la Generalitat Valenciana


Sumari del DOGV 7188, del 09-01-2014 (2014/79)

ORDE 22/2013, de 30 de desembre, del conseller de Presidència i Agricultura, Pesca, Alimentació i Aigua, i vicepresident del Consell, per la qual es convoca la concessió de cinc beques per a la realització de pràctiques professionals en matèria de documentació i estadística en les dependències de la Direcció General d'Anàlisi i Polítiques Públiques del Gabinet del President de la Generalitat durant l'exercici 2014-2015.
---------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   7188

Data del DOGV
:   09-01-2014

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2014/79


Data del document
:   30-12-2013

Organisme emissor
:   Conselleria de Presidència i Agricultura, Pesca, Alimentació i Aigua

Tipus de document
:   Ordre

Anàlisi jurídica

 Descriptors 

:   * Conselleria de Presidència i Agricultura, Pesca, Alimentació i Aigua
    * ajuda pública

ORDE 22/2013, de 30 de desembre, del conseller de Presidència i Agricultura, Pesca, Alimentació i Aigua, i vicepresident del Consell, per la qual es convoca la concessió de cinc beques per a la realització de pràctiques professionals en matèria de documentació i estadística en les dependències de la Direcció General d'Anàlisi i Polítiques Públiques del Gabinet del President de la Generalitat durant l'exercici 2014-2015. [2014/79]  
La Presidència de la Generalitat, en el marc de la política dirigida a la millora i especialització professional de jóvens titulats, entén adequat per a completar la seua formació, el fet d'acostar-los al coneixement pràctic de l'Administració pública, mitjançant la realització de pràctiques professionals en les seues dependències. Per això, a l'empara del que establix el Decret 132/2009, de 4 de setembre, del Consell, pel qual es regula la concessió de beques; l'Orde 17/2011, de 6 de maig, de la Conselleria de Justícia i Administracions Públiques, per la qual es desenrotlla el capítol II d'este decret; i la Llei 38/2003, de 17 de novembre, General de Subvencions, que convoca la concessió de beques de titulats mitjans en Biblioteconomia i Documentació, titulats superiors o graduats en Documentació, així com en Matemàtiques o en Ciències i Tècniques Estadístiques.  
L'anterior actuació s'inclou en els objectius i les activitats del programa 111.40, Anàlisi i Polítiques Públiques, capítol IV, codi de la línia T4000000, aplicació pressupostària 05.02.01, beques per a pràctiques professionals en matèria de planificació estratègica, avaluació de programes, anàlisi i documentació de l'estat de gastos del pressupost de la Generalitat per al 2014.   
Les ajudes que es financen d'acord amb la present orde no estan subjectes a la política de control d'ajudes de l'Estat per no reunir els requisits de l'article 107 del Tractat de Funcionament de la Unió Europea (TFUE), ja que no afecten la competència per raó de la qualitat del beneficiari i de l'objecte de l'ajuda.  
En virtut d'això, i per delegació del president de la Generalitat, efectuada per Resolució de 5 d'abril de 2013, per la qual delega la firma de determinades resolucions i actes, en les persones titulars de la Conselleria amb competències en matèria de coordinació i impuls de l'acció política del Consell, de la Subsecretaria de la dita conselleria i de les direccions generals de la Presidència.  
  
ORDENE  
  
Primer  
Convocar la concessió, en règim de concurrència competitiva, de cinc beques per a completar la formació de titulats en matèria de documentació i anàlisi de dades estadístiques, per mitjà de la realització de pràctiques professionals en dependències de la Direcció General d'Anàlisi i Polítiques Públiques del Gabinet del President de la Generalitat, durant l'exercici 2014 i 2015.  
  
Segon  
Aprovar les bases que s'adjunten com a annex de la present orde, les quals regiran la mencionada convocatòria.  
  
Tercer  
L'import global màxim destinat a la concessió de les beques que es convoquen per mitjà d'esta orde serà de seixanta-tres mil cinc-cents dènou euros amb cinquanta-set cèntims d'euro (63.519,57 ?), dels quals quaranta-dos mil cent seixanta-dos euros amb dos cèntims d'euro (42.162,02 ?) aniran finançats amb càrrec a la línia T4000000, aplicació pressupostària 53.61.80.014.79 o equivalent del capítol IV de l'estat de gastos, del Pressupost de la Generalitat de l'exercici 2014, i vint-i-un mil tres-cents cinquanta-set euros amb cinquanta-cinc cèntims d'euro (21.357,55 ?) amb càrrec a la mateixa línia i aplicació pressupostària de l'exercici 2015. No obstant això, l'eficàcia d'esta convocatòria està condicionada a l'existència de crèdit adequat i suficient per a atendre-la en el pressupost de les mencionades anualitats, de conformitat amb el que disposa l'Orde de 26 de setembre de 1994, sobre tramitació anticipada d'expedients del gasto de la Conselleria d'Economia i Hisenda.  
  
Contra la present orde, que posa fi a la via administrativa, es podrà interposar potestativament un recurs de reposició davant del mateix òrgan que ha dictat l'acte en el termini d'un mes a comptar a partir del dia següent de ser publicada, de conformitat amb el que preveuen els articles 116 i 117 de la Llei 30/1992, de 26 de novembre, del Règim Jurídic de les Administracions Públiques i del Procediment Comú, o bé un recurs contenciós administratiu davant de la sala contenciosa administrativa del Tribunal Superior de Justícia de la Comunitat Valenciana en el termini de dos mesos a comptar a partir del dia següent de ser publicada, de conformitat amb el que establixen els articles 10 i 46 de la Llei 29/1998, de 13 de juliol, Reguladora de la Jurisdicció Contenciosa Administrativa. No es poden simultaniejar ambdós recursos, i sense perjuí que s'utilitze qualsevol altra via que es considere oportuna.  
  
  
València, 30 de desembre de 2013  
  
El conseller de Presidència i Agricultura, Pesca,   
Alimentació i Aigua, i vicepresident del Consell,  
JOSÉ CÍSCAR BOLUFER  
  
  
  
ANNEX   
Bases de la convocatòria per a la concessió de cinc beques per a completar la formació de titulats en matèria de documentació i estadística, per mitjà de la realització de pràctiques professionals en les dependències de la Direcció General d'Anàlisi i Polítiques Públiques del Gabinet del President  
  
Base primera. Objecte  
Les beques que es regulen en estes bases tenen com a objecte completar i desenrotllar la formació acadèmica de jóvens titulats en Biblioteconomia i Documentació i en Matemàtiques o Ciències i Tècniques Estadístiques, a través de la realització de pràctiques professionals en organismes i unitats dependents de la Presidència de la Generalitat, en aquelles tasques relacionades amb la dita titulació que siguen adequades per a adquirir formació complementària i especialització.  
  
Base segona. Nombre i organisme en què s'efectuaran les pràctiques  
Es convoquen cinc beques distribuïdes en les classes següents:  
Classe A. Tres beques destinades a titulats mitjans, graduats o titulats superiors en Biblioteconomia i Documentació. Realitzaran les pràctiques en el Servici d'Estudis i Documentació de la Direcció General d'Anàlisi i Polítiques Públiques del Gabinet del President, ubicat a València, col·laborant en l'anàlisi de qualsevol tipus de documentació necessària per a incorporar a les bases de dades de la direcció general.  
Classe B. Dos beques destinades a graduats o llicenciats en Matemàtiques o en Ciències i Tècniques Estadístiques. Realitzaran les pràctiques en el Servici d'Anàlisi de Polítiques Públiques de la Direcció General d'Anàlisi i Polítiques Públiques del Gabinet del President, ubicat a València, col·laborant en l'anàlisi estadística de dades.  
  
Base tercera. Requisits que han de tindre els sol·licitants  
1. Les persones que sol·liciten participar en la convocatòria, hauran de reunir els requisits que s'esmenten a continuació, en la data de finalització del termini de presentació de sol·licituds:  
a) No ser major de 35 anys.  
b) Estar en possessió del títol de diplomat, graduat o llicenciat en Biblioteconomia i Documentació o de graduat o llicenciat en Matemàtiques o en Ciències i Tècniques Estadístiques, expedit o homologat per les autoritats espanyoles corresponents i que no hagen transcorregut més de cinc anys des de la seua obtenció.  
c) No haver sigut beneficiari de beques de pràctiques professionals en la Generalitat per un període igual o superior a 36 mesos. De conformitat amb el que establix la disposició transitòria segona del Decret 132/2009, de 4 de setembre, del Consell, pel qual es regula la concessió de beques, el mencionat termini començarà a computar-se a partir de l'entrada en vigor de la dita norma (09.09.2009).  
d) No trobar-se incurs en les prohibicions per a obtindre la condició de beneficiari, establides en l'article 13 de la Llei 38/2003, de 17 de novembre, General de Subvencions.  
2. No podran optar a estes beques els qui en el moment de publicar-se la convocatòria ja estiguen disfrutant d'una beca de pràctiques professionals en la Generalitat, llevat que es concórrega a la mateixa beca que s'està disfrutant o que queden menys de dos mesos per a finalitzar-la.  
  
Base quarta. Duració de la beca i pròrroga  
1. El període de duració de les beques serà de 12 mesos des de la data que s'indique en la resolució de concessió, que serà objecte de publicació en el Diari Oficial de la Comunitat Valenciana, data d'inici que no podrà ser anterior a l'1 d'abril de 2014; els mesos que falten queden condicionats per a completar eixe període, que correspondrà a l'any 2015, que hi haja consignació pressupostària corresponent i l'exercici de l'activitat que s'estiga efectuant així ho requerisca o aconselle.  
  
2. El període de duració podrà prorrogar-se sense necessitat d'una nova convocatòria per un període màxim de 12 mesos addicionals, sempre que hi haja la disponibilitat pressupostària corresponent i l'exercici de l'activitat que s'estiga efectuant així ho requerisca o aconselle.  
  
Base quinta. Dotació econòmica individual i pagament de la beca  
1. La dotació econòmica de cada una de les beques serà de mil euros (1.000 ?) bruts mensuals.  
2. Sobre el dit import haurà de practicar-se la retenció corresponent a compte de l'Impost sobre la Renda de les Persones Físiques, així com la corresponent cotització a la Seguretat Social en els termes establits en el Reial Decret 1493/2011, de 24 d'octubre, i les altres que, si és el cas, puguen correspondre.  
3. En cas de pròrroga de les beques, en el segon període la quantia procedent serà la que resulte aplicable d'acord amb la resolució a què es referix l'article 17.1 del Decret 132/2009, de 4 de setembre, del Consell, pel qual es regula la concessió de beques, que estiga vigent en el dit període.  
4. Las quantitats abonades en cap cas tindran el caràcter de salari o retribució, sinó d'ajuda econòmica per als gastos que la beca comporta.  
  
5. Durant el període de vigència de la beca i a fi que la quantia de l'ajuda concedida no es veja indirectament minvada, es podran abonar ajudes complementàries per a compensar els gastos derivats de l'assistència a cursos, seminaris, esdeveniments i altres activitats que, a consideració del tutor o tutora responsables de la formació, es consideren necessaris o convenients als propòsits d'esta. En este cas, els dits gastos els seran rescabalats en els termes que per al personal de la Generalitat i l'adscrit funcionalment al servici d'esta establix el Decret 24/1997, d'11 de febrer, del Consell de la Generalitat, sobre indemnitzacions per raó del servici i gratificacions per servicis extraordinaris.  
  
L'aplicació de la dita normativa fa referència únicament als conceptes i quanties que hagen de ser rescabalats, sense que això implique una modificació en la relació jurídica del becari amb l'Administració.  
6. L'import de les beques s'abonarà mensualment, amb la certificació prèvia de la Direcció General d'Anàlisi i Polítiques Públiques del Gabinet del President o del cap del servici on els becaris realitzen les seues pràctiques.  
  
Base sexta. Termini, lloc i forma de presentació de les sol·licituds  
1. El termini de presentació de sol·licituds serà de 15 dies hàbils, a comptar a partir del dia següent de ser publicada esta convocatòria en el Diari Oficial de la Comunitat Valenciana.  
2. Les persones aspirants a obtindre una beca presentaran, exclusivament per via electrònica, la sol·licitud dirigida a la Direcció General d'Anàlisi i Polítiques Públiques de la Presidència de la Generalitat, on especificaran l'especialitat o classe de beca a què s'opta. Completaran la sol·licitud i el currículum de forma íntegra segons els models normalitzats que estaran accessibles en la seu electrònica de la Generalitat, , punxaran en l'apartat «Servicis en línia», i buscaran el tràmit de sol·licitud de beca dissenyat a este efecte, omplint els formularis disponibles, a fi de poder obtindre l'autobaremació inicial dels mèrits adduïts en el currículum, que es calcularà de forma automàtica a partir de la informació aportada en este. En el cas de la presentació de més d'una sol·licitud per a una determinada classe de beca, únicament es tindrà en compte l'última presentada, les anteriors s'arxivaran.  
Hi ha un correu d'assistència tècnica, destinat a resoldre qualsevol problema tècnic relacionat amb la presentació electrònica de la sol·licitud.  
3. El formulari de sol·licitud incorpora una declaració responsable per mitjà de la qual el sol·licitant manifesta, sota la seua responsabilitat, que totes les dades recollides en la sol·licitud i en el currículum que s'hi adjunta són verídiques i que es troba en possessió de la documentació que així ho acredita, estes queden a disposició de la Generalitat per a la comprovació, control i inspecció posterior que consideren oportuns. Segons el que disposa l'article 71 bis de la Llei 30/1992, la inexactitud, falsedat o omissió, de caràcter essencial, en qualsevol dada, o manifestació, de la dita declaració responsable, així com la falta d'acreditació dels requisits exigits, determinarà la impossibilitat de continuar en la convocatòria.  
4. Igualment, hi inclou una autorització perquè l'Administració obtinga directament l'acreditació del compliment de les obligacions tributàries i amb la Seguretat Social, previstes en els articles 18 i 19, respectivament, del Reial Decret 887/2006, de 21 de juliol, pel qual s'aprova el Reglament de la Llei 38/2003, General de Subvencions (BOE 176, 25.07.2006).  
5. Així mateix, el formulari conté una indicació que les dades de caràcter personal que s'hi inclouen podran ser incloses en un fitxer perquè puga tractar-les el titular responsable d'este, en l'ús de les funcions pròpies que tinga atribuïdes i en l'àmbit de les seues competències. Al seu torn, s'informa els interessats de la possibilitat d'exercir els drets d'accés, rectificació, cancel·lació i oposició, tot això de conformitat amb el que disposa l'article 5 de la Llei Orgànica 15/1999, de Protecció de Dades de Caràcter Personal (BOE 298, 14.12.1999).  
  
6. Per a poder realitzar la presentació electrònicament, el sol·licitant haurà de disposar de firma electrònica, per mitjà del certificat reconegut per a ciutadans emés per l'Agència de Tecnologia i Certificació Electrònica o del DNI electrònic.  
7. La presentació de la sol·licitud en el registre electrònic es podrà acreditar per mitjà del rebut expedit per este de manera automàtica. Es podrà recuperar el dit justificant de registre accedint a l'àrea personal , apartat «Sol·licituds entregades». Als efectes del còmput de terminis, serà vàlida i produirà efectes jurídics la data d'entrada que figure en el rebut expedit pel registre electrònic. La Generalitat garantix que la data i l'hora assignada en el rebut és l'hora oficial que establix el Reial Institut i Observatori de l'Armada. Si la unitat corresponent la rep en dia inhàbil, es considera efectuada el primer dia hàbil següent. Es consideren inhàbils els que tinguen la condició de festes oficials a la Comunitat Valenciana.  
  
8. La presentació de la sol·licitud per a optar a estes beques implicarà l'acceptació per la persona sol·licitant de les bases d'esta convocatòria.  
9. Si la sol·licitud presentada en termini no reunix els requisits indicats en esta convocatòria o no s'aporta alguna documentació de la qual s'hi exigix, es requerirà a l'interessat perquè l'esmene en el termini màxim de 10 dies hàbils, amb indicació que, si no ho fa, se li considerarà que desistix de la seua sol·licitud. La dita esmena es realitzarà també de forma electrònica, seleccionant el tràmit creat a este efecte.  
  
Base sèptima. Comissió avaluadora i procés de selecció  
1. Per a l'examen de les sol·licituds de beca i l'elaboració de les oportunes propostes es constituirà una comissió avaluadora que ha d'estar formada per:  
a) La persona titular de la Direcció General d'Anàlisi i Polítiques Públiques del Gabinet del President, o persona que es designe en la seua substitució, que actuarà com a president o presidenta de la comissió avaluadora.  
b) La persona titular del Servici d'Anàlisi de Polítiques Públiques de la Direcció General d'Anàlisi i Polítiques Públiques, o persona que es designe en la seua substitució.  
c) La persona titular del Servici d'Estudis i Documentació de la Direcció General d'Anàlisi i Polítiques Públiques, o persona que es designe en la seua substitució, que actuarà com a secretari o secretària de la comissió avaluadora.  
d) Dos tècnics de la Direcció General d'Anàlisi i Polítiques Públiques, nomenats per la persona titular de la Direcció General d'Anàlisi i Polítiques Públiques.  
1. Els membres de la comissió podran ser assessorats pel personal tècnic o professional que es considere necessari, que podrà assistir-hi amb veu però sense vot.  
2. La comissió adaptarà el seu funcionament d'acord amb el que establixen la convocatòria i la Llei de Règim Jurídic de les Administracions Públiques i del Procediment Administratiu Comú, pel que fa a la composició i el funcionament dels òrgans col·legiats, prendrà els seus acords per majoria simple i estendrà actes de les sessions que celebre i dels acords que adopte.  
3. Una vegada la comissió avaluadora dispose de l'autobaremació que s'obté de forma automàtica a l'omplir el currículum, procedirà a revisar els mèrits al·legats en este amb l'objecte de comprovar que s'adeqüen al que establix la convocatòria, i publicarà, durant 10 dies, el llistat provisional en la seu electrònica o portal institucional de la Generalitat en Internet , ordenat segons la puntuació obtinguda per tots els aspirants, per a la fase d'al·legacions. Sense perjuí que en el moment d'examinar algun punt dels mèrits aportats en el currículum, la comissió avaluadora puga requerir als sol·licitants una còpia de la documentació acreditativa d'estos.   
  
4. Els candidats i les candidates que obtinguen la millor puntuació seran convocats per a la realització d'una entrevista en què es valorarà l'adequació del perfil personal i professional d'estos respecte a les activitats a desenrotllar.  
5. Finalitzat el procés selectiu, la comissió avaluadora, en el termini de 10 dies, elaborarà una proposta de resolució que contindrà la relació de persones beneficiàries i una borsa de reserva constituïda pels aspirants que no resulten adjudicataris de les beques, prioritzada per orde de puntuació per a cobrir les vacants que puguen produir-se durant el període de gaudi. Així mateix, s'hi inclourà una relació dels aspirants i les sol·licituds dels quals han sigut desestimades, i s'hi indicaran les causes que han motivat la denegació.  
  
Base octava. Barem per a avaluar els mèrits personals  
1. En la convocatòria regulada per estes bases seran tinguts en compte els criteris de valoració següents amb la ponderació que s'hi establix:  
A) Expedient acadèmic. En este apartat, la valoració màxima serà de 13 punts. S'hi inclouen els següents aspectes de valoració:  
1. Nota mitjana ponderada de l'expedient acadèmic: la puntuació assignada a l'expedient acadèmic coincidirà amb la nota mitjana ponderada, la qual donarà lloc a una valoració entre 5 i 10 punts.  
Quan la ponderació estiga realitzada amb una puntuació 0-4, s'aplicarà el que disposen els apartats 13.4 i 5 del Reial Decret 1267/1994, de 10 de juny, pel qual es modifica el Reial Decret 1497/1987, de 27 de novembre, pel qual s'establixen les directrius generals comunes dels plans d'estudis dels títols universitaris de caràcter oficial. No obstant això, es recomana aportar certificació on conste la nota mitjana ponderada entre 5 i 10 punts.  
2. Altres títols acadèmics oficials que no constituïsquen un requisit per a la concessió. En este subapartat, la puntuació màxima serà de 3 punts.  
Doctor: 2 punts.  
Altres llicenciatures o graus: 1 punt.  
Altres diplomatures: 0,50 punts.  
En el cas de les beques classe A, titulats mitjans en Biblioteconomia i Documentació o superiors en Documentació, tindre la llicenciatura o el grau es valorarà amb 0,50 punts.  
B) Coneixements de valencià.  
Valoració màxima: 1 punt.  
1. Només es valoraran els certificats expedits i homologats per la Junta Qualificadora de Coneixements de Valencià, d'acord amb l'escala següent i es puntuarà exclusivament el nivell més alt acreditat:  
  
- Oral: 0,25 punts.  
- Elemental: 0,50 punts.  
- Mitjà: 0,75 punts.  
- Superior: 1,00 punt.  
C) Coneixement d'idiomes de la Unió Europea. La puntuació màxima que es podrà obtindre per al conjunt dels idiomes i cursos acreditats serà d'1 punt.  
Es valorarà cada nivell superat, d'acord amb el Marc Comú Europeu de Referència per a les Llengües, amb 0,20 punts.  
Només es valoraran els títols expedits per les escoles oficials d'idiomes, universitats, ministeris o qualsevol organisme oficial acreditat.  
  
En cas que el coneixement d'un idioma s'acredite per títol universitari i haja sigut valorat en l'apartat A.2, no es podrà computar també en este apartat.  
D) Coneixements addicionals.  
1. Experiència professional relacionada directament amb l'objecte de la beca, fins a 2 punts; es computa 0,10 per cada mes complet treballat.  
2. Cursos de formació directament relacionats amb l'objecte de la beca, fins a un màxim de 4 punts.  
Es valoraran els cursos de formació i perfeccionament de duració igual o superior a 15 hores que hagen sigut cursats o impartits per l'interessat, d'acord amb l'escala següent:  
a) De 200 o més hores: 3,00 punts  
b) De 100 o més hores: 2,00 punts  
c) De 75 o més hores: 1,50 punts.  
d) De 50 o més hores: 1,00 punt.  
e) De 25 o més hores: 0,50 punts.  
f) De 15 o més hores: 0,20 punts.  
Els centres de formació que impartisquen cursos han de ser organismes oficials o centres reconeguts.  
En cap cas es puntuaran en el present apartat els cursos de valencià i idiomes.  
E) Prova/entrevista.  
1. Tindrà una puntuació màxima de 6 punts i de la mateixa manera es valoraran els següents mèrits específics, depenent del tipus de beca a què s'opte.  
Beques classe A: s'avaluaran amb caràcter general, aspectes relacionats amb el lloc de treball a exercir, com ara el coneixement de l'actualitat de la Comunitat Valenciana i de les polítiques públiques exercides per la Generalitat, així com coneixements de programari documental, en especial entorns Livelink, Convera o altres de gestió bibliotecària i bases de dades d'informació periodística.  
Beques classe B: especialització estadística i coneixements de programari estadístic, principalment SPSS i R, maneig de fulls de càlcul i bases de dades.  
2. En cas d'empat es resoldrà, per este orde, a favor de la persona que en el moment de la presentació de sol·licituds haja acreditat el reconeixement de l'òrgan competent de tindre una discapacitat, el fet de ser víctima de violència de gènere o d'accions terroristes.  
  
Base novena. Presentació acreditativa dels mèrits  
1. A fi de reduir càrregues administratives als interessats, junt amb la sol·licitud i el currículum presentats per via electrònica, no s'acompanyarà cap documentació.  
2. Les persones sol·licitants que siguen seleccionades per a la fase de prova/entrevista hauran de presentar la documentació acreditativa dels mèrits detallats en el currículum en el dit acte, sense perjuí que la comissió d'avaluació puga requerir la dita documentació en qualsevol altre moment del procediment. Esta documentació, original i fotocòpia, és la següent:  
a) Titulació acadèmica requerida en la convocatòria, homologada a Espanya.  
b) Documentació acreditativa dels mèrits al·legats en el currículum.  
  
c) Documentació que acredite trobar-se en algun dels supòsits establits en l'apartat 2 de la Base octava d'esta convocatòria.  
1. Els mèrits que no estiguen acreditats suficientment no seran tinguts en compte a l'efecte de valorar-los.  
2. El compliment temporal dels mèrits es considerarà que fa referència a la data de finalització del termini de presentació de sol·licituds.  
3. Si en qualsevol moment del procés arriba a coneixement de la comissió avaluadora corresponent que algun dels sol·licitants no posseïx la totalitat dels requisits exigits, ha de requerir-li l'acreditació d'estos requisits. En cas que no siguen acreditats en el termini de 10 dies, quedarà exclòs del procés, amb la indicació prèvia de les inexactituds o falsedats formulades pel sol·licitant.  
  
Base deu. Termini de resolució i notificació. Òrgan competent per a l'ordenació, instrucció i resolució del procediment  
1. El termini màxim per a dictar i notificar la resolució sobre les sol·licituds formulades serà de tres mesos a comptar a partir de la data de publicació d'esta convocatòria en el Diari Oficial de la Comunitat Valenciana, sense perjuí de l'ampliació dels terminis en els termes que preveu l'article 42 de la Llei de Règim Jurídic de les Administracions Públiques i del Procediment Administratiu Comú.  
2. En cas que transcórrega el termini establit sense que s'haja dictat i notificat cap resolució expressa, les persones interessades podran considerar desestimades les seues sol·licituds per silenci administratiu, de conformitat amb el que establix l'article 55 de la Llei 9/2001, de 27 de desembre, de la Generalitat, de Mesures fiscals, de Gestió Administrativa i Financera i d'Organització de la Generalitat.  
3. La resolució de concessió serà dictada pel conseller de Presidència i Agricultura, Pesca, Alimentació i Aigua, per delegació del president de la Generalitat, efectuada per Resolució de 5 d'abril de 2013, i es publicarà en el Diari Oficial de la Comunitat Valenciana.  
4. La publicació d'esta resolució produirà els efectes de notificació a les persones interessades, d'acord amb el que disposen els articles 58 i 59.6 de la Llei de Règim Jurídic de les Administracions Públiques i del Procediment Administratiu Comú, i s'inserirà la informació corresponent en la seu electrònica o portal institucional de la Generalitat en Internet i en la pàgina web .  
  
  
Base onze. Drets i obligacions de la persona beneficiària  
1. El becari haurà d'estar al corrent en el compliment de les seues obligacions tributàries i davant de la Seguretat Social, tot això amb anterioritat a dictar-se la proposta de resolució de concessió de la beca, de conformitat amb el que establix l'article 14.1.e, de la Llei 38/2003, General de Subvencions, per al qual autoritza expressament l'Administració per a la seua obtenció directa al subscriure el model de sol·licitud.  
  
2. La persona beneficiària de la beca està obligada a incorporar-se al departament que se l'indique en el termini establit, a realitzar l'activitat que ha motivat la concessió durant el període de gaudi, i guardar el degut secret i confidencialitat dels assumptes en què intervinga, així com a complir les obligacions establides tant en l'article 14 de la Llei General de Subvencions com en la mateixa convocatòria.  
  
3. La persona beneficiària està obligada a acceptar la concessió de la beca i renunciar a qualsevol altra beca simultània en tot o en part que es disfrute.  
4. Mitjançant l'acceptació de les bases de la convocatòria, els becaris cedixen gratuïtament i de forma indefinida els resultats que s'obtinguen com a conseqüència del desenrotllament de les beques, així com la memòria final, si és el cas, a l'entitat concedent de la beca, que es reserva el dret de publicar-la i utilitzar-la, llevat que les bases de la convocatòria, raonadament, o la normativa aplicable en determinades matèries, disposen una altra cosa.  
5. Finalitzat el termini de duració de la beca, i amb l'informe favorable del tutor o tutora, s'expedirà el corresponent certificat d'aptitud i aprofitament a favor del becari o becària.  
6. Durant el període de gaudi de la beca, la persona beneficiària haurà d'exercir les pràctiques amb un horari màxim de 30 hores setmanals, que es distribuiran d'acord amb la manera que les organitze el tutor o tutora de l'òrgan que exercix la tutela.  
  
Base dotze. Obligacions de l'entitat concedent  
Són obligacions de la Presidència de la Generalitat en relació amb les beques concedides d'acord amb estes bases:  
a) Proporcionar el suport necessari i facilitar la utilització dels mitjans, instruments i equips que resulten necessaris per al normal exercici de l'activitat objecte d'esta beca.  
b) Designar un tutor o tutora que coordinarà i orientarà les activitats a realitzar pels becaris, assignarà les funcions a realitzar en el curs de les seues pràctiques, realitzarà el seguiment i suport necessari, amb la resolució dels dubtes que puguen sorgir, i avaluarà el seu aprofitament.  
c) Vetlar pel desenrotllament adequat del programa de formació.  
d) Expedir el corresponent certificat d'aptitud i aprofitament a favor del becari o becària, després de la finalització del termini de la beca i després d'un informe favorable del tutor o tutora.  
  
Base tretze. Situacions de la persona beneficiària de la beca i règim d'incompatibilitats  
1. Quan el beneficiari o beneficiària de la beca siga un empleat de la Generalitat, quedarà en la situació administrativa que corresponga, d'acord amb la normativa corresponent en matèria de funció pública.  
  
2. Quan el beneficiari no mantinga cap relació amb la Generalitat, la concessió i aprofitament de la beca no implicarà cap vinculació laboral o administrativa amb el departament o entitat de la Generalitat que l'atorgue.  
3. Les beques objecte de la present convocatòria són incompatibles amb l'exercici de qualsevol altra beca o ajuda, així com amb la realització de qualsevol altra activitat laboral remunerada que supose concurrència amb l'objecte i dedicació de la beca o que impedisca l'incompliment de les obligacions derivades del normal desenrotllament d'esta.  
  
  
Base catorze. Facultats d'interpretació i incidències  
1. El conseller de Presidència i Agricultura, Pesca, Alimentació i Aigua, per delegació del president de la Generalitat, efectuada per Resolució de 5 d'abril de 2013, resoldrà tant els dubtes com els conflictes que puguen plantejar els becaris i les becàries en l'exercici de la seua funció, o les unitats administratives que els tutelen. Al mateix temps, resoldrà les incidències que es produïsquen durant el període de gaudi de les beques amb audiència prèvia de l'interessat.  
2. La renúncia a la beca suposarà la pèrdua de tots els drets inherents a esta i, per tant, el seu import deixarà de percebre's a partir d'eixe moment.  
3. En cas de produir-se alguna renúncia a la beca concedida, el conseller de Presidència i Agricultura, Pesca, Alimentació i Aigua, per delegació de president de la Generalitat, efectuada per Resolució de 5 d'abril de 2013, procedirà a cobrir les vacants que puguen produir-se; per a això se servirà de la borsa de reserva que resulte del procediment de selecció prèviament efectuat i en l'orde que s'hi ha establit.  
  
4. En els supòsits en què per raó de part, adopció o acolliment s'interrompa el període de duració establit, la persona interessada continuarà meritant i percebent l'import de la beca atorgada i recuperarà amb posterioritat el període interromput. Igualment, en casos d'ingrés hospitalari prolongat es recuperarà amb posterioritat el temps de pràctiques interromput.  
  
Base quinze. Pèrdua del dret al cobrament i reintegrament  
1. Es produirà la pèrdua del dret al cobrament total o parcial de la beca en el supòsit de falta de justificació o de concurrència d'algunes de les causes previstes en l'article 37 de la Llei 38/2003, de 17 de novembre, General de Subvencions.  
2. Es procedirà al reintegrament de la quantitat percebuda i l'exigència de l'interés de demora corresponent des del moment del pagament de l'ajuda fins a la data en què s'acorde la procedència del reintegrament, d'acord amb el que disposa l'article 37 de la Llei 38/2003, de 17 de novembre, General de Subvencions, així com en els casos següents:  
a) Quan es destine la quantitat percebuda a altres fins diferents a l'objecte de l'ajuda.  
b) Quan s'incórrega en algun dels casos d'incompatibilitat de la beca establits en la Base dotze.  
3. En la tramitació dels procediments que garantirà en tot cas el dret d'audiència a la persona interessada.